Сгибнев, Аким Алексеевич
Сгибнев, Аким Алексеевич (1912-ж. т., Оренбург облусу) – орус графиги. С. сүрөт искусствосуна атайын билим алдай, өз алдынча келген. Анын сүрөтчүлүк жолун мүнөздөөчү чыгармаларында чын ыкластуулук жана көрүнүштү лирикалык маанай менен көргөзүү байкалат. 1935-жылдан Бүткүл союздук, республикалык көргөзмөлөрдүн катышуучусу. Улуу Ата Мекендик согуш мезгилинде Ирандагы Кызыл Армиянын “Эрдик” аттуу газетасынын штаттан тышкары сүрөтчүсү. Согуштан кийин Кыргызстанга келип, литография, линогравюра, офорт техникаларында бирдей ийгилик менен иштеген. С-дин “Борбордук Тянь-Шанда” (1957), “Кыргызстандын түштүгүндө” (1958), “М. В. Фрунзе Түркстанда” (1959), “Темир-Тоо” (1960), “Кыргыз магистралында” (1961) аттуу сериялары кыргыз графикасында олуттуу орунду ээлейт. С. көп пейзаждар, портреттер тарткан, китеп иллюстрациясында иштеген. Медалдар менен сыйланган.

Колдонулган адабияттар
Кыргыз сүрөт искусствосу: Энциклопедиялык окуу куралы/Мамлекеттик тил жана энциклопедия борбору. -Б.:, 2004
Кыргыз сүрөт исскуствосу